Vrou in polisiestasie doodgeskiet toe sy saak aanmeld(Argieffoto: pixabay) ŉ 28-jarige vrou is Maandagmiddag in die Madeira-polisiestasie in Mthatha in die Oos-Kaap deur haar man doodgeskiet toe sy ŉ saak van huishoudelike geweld teen hom aanhangig wou maak. Die man het haar glo tot by die polisiestasie agtervolg. Brig. Tembinkosi Kinana, woordvoerder van die polisie, sê terwyl die vrou die saak teen haar 42-jarige man in die polisiestasie se gemeenskapsdienssentrum aangemeld het, het hy meteens die stasie betree. “Sonder om ŉ woord te sê, het hy op sy vrou begin skiet. Sy het net daar aan haar skietwonde beswyk,” vertel Kinana. Die man het glo ná die skietery probeer ontsnap, maar is deur die polisie agternagesit en aangekeer. Die polisie het op sy vuurwapen beslag gelê en dit is vir ballistiese toetse gestuur. Die man is glo ŉ veiligheidswag by ŉ bekende veiligheidsmaatskappy in Mthatha. Lt.genl. Liziwe Ntshinga, die provinsiale polisiekommissaris, het die moord ten sterkste veroordeel. “Die feit dat die verdagte die oorledene tot by die polisiestasie agtervolg het, toon ŉ opsetlike aanslag op die vrou. Ek is diep geskok.” Ntshinga het ook die polisie vir hul goeie werk geloof om die man so vinnig aan te keer. “Geweld teen vroue is onvergeeflik en daarom moet geregtigheid sy gang gaan.” ŉ Saak van moord is teen die man aanhangig gemaak. Hy sal eersdaags in die Mthatha-landdroshof verskyn.